د سولې له بهیر د امریکا د جمهور رئیس ملاتړ
بارک اوباما له اشرف غني سره په خبرو کې د افغانستان د سولې د بهیر وروستي پرمختګونه مثبت بللي او ورڅخه یې ملاتړ څرګند کړی دی.
د افغانستان د جمهوري ریاست د رسنیو دفتر وایي د افغانستان جمهور رئیس محمد اشرف غني او د امریکا جمهور رئیس باراک اوباما تیره شپه د یو ویډیویي کنفرانس په ترڅ کې د امنیت، اقتصاد او دواړو هیوادونو ترمنځ د همکاریو پر پیاوړتیا خبرې کړي دي. د ارګ نه په یو خپور شوي بیان کې ویل شوي چې جمهور رئیس غني په دغو خبرو کې د افغان امنیتي او دفاعي ځواکونو د پیاوړي کیدو په برخه کې د امریکا د متحده ایالاتو د ملاتړ د برابرولو لپاره د جمهور رئیس اوباما څخه مننه کړې ده. همداشان ویل شوي دي چې دواړو مشرانو د افغان امنیتي او دفاعي ځواکونو څخه د ملاتړ د زیاتیدو لپاره د لارو چارو په لټولو ټینګار کړی دی. د امریکا جمهوررئیس باراک اوباما، د افغانستان د سولې د بهیر په برخه کې روستي رامخې ته شوي پرمختګونه مثبت ارزولي او ددغه بهیر څخه یې خپل ملاتړ څرګند کړی دی. همداشان د ارګ اعلامیه وایي چې ښاغلي اوباما د فساد پر وړاندې د ملي یووالي د حکومت هڅې ستایلي او په ځانګړي ډول یې د تدارکاتو د بهیر او د اقتصاد په بیا راژوندي کولو او په سیمه کې د اقتصادي او امنیتي همکاریو په پراختیا کې د جمهور رئیس غني د هڅو ستاینه کړې ده. د افغانستان د جمهوري ریاست د رسنیو دفتر وایي چې ښاغلي غني خپل امریکایي سیال ته ویلي چې افغانستان په سمه توګه د نړیوالو مرستو څخه د ګټې اخیستلو په برخه کې ژمن دی. ښاغلي غني د بانکدارۍ، تدارکاتو او د استخدامولو په بهیر کې د اصلاحاتو په هکله جمهوررئیس اوباما ته د معلوماتو د وړاندې کولو په وخت وویل چې دا اقدامات د عوایدو د زیاتیدو او په نظام کې د اصولو او ضوابطو د پیاوړي کیدو سره مرسته کوي. د ارګ په بیان کې ویل شوي چې په دغه ویډیویي کنفرانس کې د افغانستان له اړخه اجرائیه رئیس عبدالله عبدالله، د بهرنیو چارو او مالیې وزیران، د دفاع وزارت سرپرست د اداري چارو د ریاست رئیس او مرستیال او د امریکا له اړخه د ملي امنیت سلاکار، افغانستان او پاکستان ته د امریکا د جمهور رئیس ځانګړي استازی، په افغانستان کې د امریکا سفیر او په افغانستان کې د قاطع ملاتړ د ماموریت عمومي قوماندان برخه لرله. دواړو جمهور رئیسانو د افغانستان د سولې د بهیر په باب دا خبرې په داسې حال کې کړي دي چې ټاکل شوې ډیر ژر د افغان حکومت او د طالبانو د استازو ترمنځ د مخامخ خبرو دویمه غونډه جوړه شي. د افغانستان د جمهوري ریاست د ویاند مرستیال سید ظفر هاشمي امریکا غږ ته وویل چې ټاکل شوې ده د سولې د خبرو د دوهم پړاو غونډه د روانې عیسوي میاشتې تر پایه جوړه شي. که څه هم تراوسه په رسمي ډول د دغو خبرو ځای او نيټه اعلان شوې نه ده خو د هغه پلاوي استازي چې طالبانو سره یې اسلام اباد سره نږدې په مري کې مخامخ خبرې کړې دي وایي چې کیدای شي دا خبرې په چین کې ترسره شي.